text: Der faldt rigtig meget regn lørdag - nogle steder fik 50 millimeter
  17 juni 2018 kl. 06.28
  Omkring 50 millimeter regn. Det faldt der lørdag bl.a omkring Billund og Give oplyser DMI. Dermed er tørken på retur i store områder.
  Lørdagens regn i Syd- og Sønderjylland faldt i meget forskellige mængder. Nogle steder faldt der kun fem millimeter, andre steder 10, 15 og mere.
  Mest nedbør faldt der på den midtjyske højderyg - og omkring Billund og Give altså op mod 50 millimeter regn, som det fremgår af DMIs nedbørskort for lørdag.
  Ifølge DMI manglede der inden lørdagens nedbør mellem 25 og 35 millimeter regn for at drive tørkeindekset for Danmark ned på det normale for årstiden, så de steder, der i går fik mest regn, har faktisk overstået tørken.
  Trods lørdagens regnmængder er der stadig forbud mod at bruge åben ild i mange kommuner - men måske vil det ændre sig mandag og de næste dage, hvor der iøvrigt også ventes regn i form af byger.
  